Αρμόγαλο

Το αρμόγαλο είναι παραδοσιακό τυρί της Σάμου με κρεμώδη βελούδινη υφή, μέγιστη υγρασία 70,8%, λιπαρά 13,8%. Μοιάζει με το γαλοτύρι, έχει πικάντικη γεύση, ελαφρώς ξινή και φρέσκια. Φτιάχνεται από γίδινο γάλα, ωριμάζει για 24 ώρες, στραγγίζει για άλλες 24 και τέλος χτυπιέται και συσκευάζεται. Η μοναδική τυροκομική μονάδα σ' ολόκληρη τη Σάμο βρίσκεται στους Μυτιληνιούς, λέγεται «Τυροκομική Σάμου» και παρασκευάζει το αρμόγαλο Σάμου. Πρόκειται για τυρί τοπικής εμβέλειας. Παλιότερα φτιαχνόταν από νοικοκυρές στο σπίτι. Τα μαλακά τυριά που έχουν την υφή ενός πηχτού γιαουρτιού έχουν μικρή διάρκεια ζωής λόγω της μικρής ή μηδενικής περιεκτικότητάς τους σε αλάτι. Εξαιρούνται όσα τυποποιούνται σε κενό αέρος κι έχουν διάρκεια ζωής έως και 1 έτος.

Καταναλώνεται ως αλοιφή πάνω σε ψωμί ή παξιμάδι, ως μεζές του τσίπουρου ή της ρακής, ή στο πρωινό με φρούτα ή μέλι. Προστίθεται σε φρέσκες σαλάτες και γίνεται βασικό υλικό σε πίτες και τάρτες, σε πιτάκια αλμυρά ή γλυκά που συνήθως συνδυάζονται με μέλι, και σε σάλτσες ζυμαρικών.Η γεύση του αναδεικνύεται στη συνταγή για κρεμμυδοντολμάδες με αρμόγαλο.

Βιβλιογραφία 

Ελληνική κουζίνα
Τυριά κατσικίσιου γάλακτος
Ελληνικά τυριά